** **MADONAS NOVADA PAŠVALDĪBA**

Reģistrācijas numurs 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Madonas novada pašvaldības iekšējais normatīvais akts Nr. 24**

Madonā, 2025. gada 30. septembra domes lēmums Nr. 210 (prot. Nr. 9, 48. p.)

**Madonas novada pašvaldības apbalvojumu un to piešķiršanas kārtības**

**nolikums**

*Izdots saskaņā Ministru kabineta 2010. gada 5. oktobra noteikumu Nr.928 “Kārtība, kādā dibināmi valsts institūciju un pašvaldību apbalvojumi” 2. un 4.  punktu*

**I. Vispārīgie jautājumi**

1. Nolikums nosaka Madonas novada pašvaldības (turpmāk – pašvaldība) apbalvojumu nodibināšanas mērķi, apbalvojumu veidus, apbalvojumam izvirzīto kandidātu ieteikšanas un izvērtēšanas kārtību, apbalvojumu piešķiršanas, pasniegšanas un anulēšanas nosacījumus, kā arī kārtību, kādā pieņem lēmumu par apbalvojuma piešķiršanu (turpmāk – nolikums).

**II. Pašvaldības apbalvojumu nodibināšanas mērķis un apbalvojumu veidi**

1. Pašvaldības apbalvojumu nodibināšanas mērķis ir apzināt, izcelt un godināt personas par sasniegumiem un nozīmīgu ieguldījumu pašvaldības administratīvās teritorijas (turpmāk – novads) attīstībā.
2. Madonas novada pašvaldības apbalvojumi ir šādi:
   1. Goda zīme “Goda novadnieks”;
   2. Atzinība;
   3. Pateicība

(turpmāk – visi kopā pašvaldības apbalvojumi un katrs atsevišķi arī pašvaldības apbalvojums)

1. Pašvaldības apbalvojums Goda zīme “Goda novadnieks” ir:
   1. krūšu zīme, kas izgatavota no sudraba, emaljas, pērlītēm, diametrs 35 mm. Krūšu zīmes aversā uz matēta sudraba vairoga Madonas novada ģerbonis metālā bez krāsām, kā pulēta virsma tajā ģerboņa elementi: gailis, sadalošā josla, trīs sniegpārslas, no vairoga iziet 24 divdesmit četri pamīšus izkārtoti dažāda garuma zaļi un sarkani (ģerboņa krāsas) emaljas stari, staru galā ir baltas pērlītes. Krūšu zīmes reversā: numurs (1. pielikums);
   2. apliecinājums (2. pielikums);
   3. naudas balva 1000 *euro* (viens tūkstotis euro) apmērā (pirms nodokļu nomaksas).
2. Pašvaldības apbalvojums “Atzinība” ir:
   1. 253x358 mm lapa, tās priekšpusē uz pelēka fona, kas no tumšāka toņa pāriet uz gaišāku, kurā iedomātā trijstūra ar galotni uz leju formā ir krusteniskas pelēkas, sudraba, baltas, sarkanas līnijas, Madonas novada ģerbonis, zem tā sudraba burtiem divās rindās MADONAS NOVADA PAŠVALDĪBA, zem tā uzraksts lapas vidū - ATZINĪBA (3. pielikums);
   2. naudas balva 500 *euro* (pieci simti euro) apmērā (pirms nodokļu nomaksas).
3. Pašvaldības apbalvojums “Pateicība” ir A4 formāta lapa, priekšpusē uz pelēka fona, kas no gaišāka toņa pāriet uz tumšāku toni, lapas augšā vidū Madonas novada ģerbonis, zem tā sudraba burtiem divās rindās MADONAS NOVADA PAŠVALDĪBA, zem tā uzraksts PATEICĪBA, lapas lejas daļā no lejas uz lapas vidu pelēku, baltu, zaļu līniju regulārs raksts (4. pielikums).

**III. Pašvaldības apbalvojumu piešķiršanas nosacījumi**

1. Pašvaldības apbalvojuma Goda zīmes “Goda novadnieks” piešķiršanas nosacījumi:
   1. pašvaldības apbalvojumu Goda zīmi “Goda novadnieks” piešķir fiziskām personām:
      1. par sevišķiem nopelniem novada labā, kas var izpausties valsts, pašvaldības, sabiedriskajā, kultūras, izglītības, zinātnes, saimnieciskajā un citā darbā;
      2. kuras ilggadēji un ar lieliem panākumiem strādājušas novadā, sniegušas sevišķi nozīmīgu ieguldījumu novada attīstībā, tā izpētē un kultūrmantojuma apzināšanā, veicinājušas novada izaugsmi kopumā un veicinājušas iedzīvotāju labklājību, kuru darbu var novērtēt kā mūža ieguldījumu.
   2. Pašvaldības apbalvojumu Goda zīmi “Goda novadnieks” piešķir vienu reizi gadā vienai personai, izņemot īpašu gadījumu, kad šo pašvaldības apbalvojumu ir tiesības piešķirt vēl vienai personai vienu reizi gadā.
   3. Pašvaldības apbalvojumu Goda zīmi “Goda novadnieks” atkārtoti vienai personai nepiešķir.
2. Pašvaldības apbalvojuma “Atzinība” piešķiršanas nosacījumi:
   1. pašvaldības apbalvojumu “Atzinība” piešķir fiziskai, juridiskai personai vai personu grupai, kolektīvam par izciliem nopelniem un ieguldījumu saimnieciskajā darbībā, veselības aizsardzībā, kultūras, sporta, izglītības, sabiedriskajā un starptautiskajā darbībā, novada attīstības un atpazīstamības veidošanā vai citās novadam nozīmīgās jomās, vērtējot iepriekšējā gadā sasniegto.
   2. viena gada laikā var piešķirt ne vairāk kā desmit pašvaldības apbalvojumus “Atzinība”.
   3. pašvaldības apbalvojumu “Atzinība” par jauniem nopelniem jau iepriekš apbalvotai personai var piešķirt atkārtoti, bet ne biežāk kā reizi piecos gados.
3. Pašvaldības apbalvojuma “Pateicība” piešķiršanas nosacījumi:
   1. pašvaldības apbalvojumu “Pateicība” piešķir fiziskai, juridiskai personai vai personu grupai, kolektīvam par godprātīgu, ilggadēju darbu, profesionālo meistarību, sasniegumiem olimpiādēs, skatēs, konkursos iestādes, novada vai reģiona mērogā.

**IV. Kandidātu ieteikšanas kārtība pašvaldības apbalvojumam**

1. Iesniegumu par kandidāta izvirzīšanu pašvaldības apbalvojumu Goda zīmes “Goda novadnieks” un “Atzinība” piešķiršanai iesniedz pašvaldībai katru gadu pašvaldības noteiktajā termiņā, bet ne vēlāk kā mēnesi pirms apbalvošanas.
2. Iesniegumu par kandidāta izvirzīšanu pašvaldības apbalvojuma “Pateicība” piešķiršanai iesniedz pašvaldībā pēc nepieciešamības.
3. Iesniegumā par kandidāta izvirzīšanu pašvaldības apbalvojumam norāda ieteiktā kandidāta kontaktinformāciju, apbalvojuma veidu, vispusīgu nopelnu aprakstu/pamatojumu apbalvošanai, informāciju par ieteikuma iesniedzējiem.
4. Ieteikumus pašvaldības apbalvojumu Goda zīmes “Goda novadnieks” un “Atzinība”, piešķiršanai var iesniegt pašvaldības domes deputāti, pašvaldības institūciju un valsts iestāžu pārstāvji, nevalstisko organizācijas pārstāvji, juridiskas personas, fiziskas personas (ne mazāk kā desmit pilngadīgas personas).
5. Ieteikumus pašvaldības apbalvojuma “Pateicība” piešķiršanai var iesniegt pašvaldības iestāžu vadītāji, pašvaldības izpilddirektors, nevalstisko organizācijas pārstāvji, juridiskas personas, fiziskas personas.
6. Ieteikumus pašvaldības apbalvojuma piešķiršanai iesniedz pašvaldībai, sūtot ieteikumus elektroniski uz elektroniskā pasta adresi pasts@madona.lv vai iesniedzot personīgi, vai pa pastu Madonas novada Centrālajā administrācijā Saieta laukumā 1, Madonā, Madonas novadā, LV-4801, vai jebkurā pašvaldības Klientu apkalpošanas centrā, vai pašvaldības pagastu vai apvienību pārvaldēs.

**V. Pašvaldības apbalvojumu piešķiršanas, pasniegšanas un anulēšanas kārtība**

1. Visus ieteikumus, kas iesniegti pašvaldības apbalvojumu piešķiršanai, 1 mēneša laikā izskata pašvaldības komisija “Apbalvojumu piešķiršanas komisija” (turpmāk – komisija). Komisija izvērtē pašvaldības apbalvojuma piešķiršanas pamatojumu un pieņem lēmumu par pašvaldības apbalvojuma piešķiršanu vai nepiešķiršanu. Komisijas lēmums ir galīgs.
2. Komisijai ir tiesības ieteiktajam kandidātam piešķirt cita veida pašvaldības apbalvojumu, ne kā minēts ieteikumā.
3. Pašvaldības apbalvojuma Goda zīmes “Goda novadnieks” Apliecinājuma rakstu, Pašvaldības apbalvojumu “Atzinības raksts” un “Pateicība” paraksta pašvaldības domes priekšsēdētājs.
4. Pašvaldības apbalvojumus – Goda zīmi “Goda novadnieks” un “Atzinība” – pasniedz svinīgā ceremonijā vai pasākumā valsts svētkos. Pašvaldības apbalvojumu “Pateicība” pasniedz svinīgos apstākļos.
5. Naudas balvas maksā no pašvaldības budžetā šim mērķim paredzētajiem līdzekļiem, ieturot nodokļus pirms tās izmaksāšanas.
6. Informāciju par pašvaldības apbalvojumu piešķiršanu publicē pašvaldības informatīvajā izdevumā “Madonas novada vēstnesis” un ievieto pašvaldības oficiālajā tīmekļvietnē www.madona.lv.
7. Apbalvojamo personu par apbalvojuma pasniegšanas laiku un vietu informē personiski ne vēlāk kā nedēļu pirms apbalvojuma pasniegšanas.
8. Pašvaldības apbalvojuma nozaudēšanas gadījumā apbalvotajai personai ir iespējams atjaunot nozaudēto pašvaldības apbalvojumu, iesniedzot rakstisku iesniegumu pašvaldībai. Lēmumu par pašvaldības apbalvojuma atjaunošanu, paredzot, ka ar pašvaldības apbalvojuma atjaunošanu saistītos izdevumus apmaksā apbalvotā persona no saviem līdzekļiem, pieņem komisija.
9. Pašvaldības apbalvojumu personai pēc nāves nepiešķir. Ja persona, kurai piešķirts pašvaldības apbalvojums, mirusi starplaikā no lēmuma pieņemšanas līdz apbalvojuma pasniegšanas dienai, apbalvojumu saņem glabāšanā apbalvotā tuvākie piederīgie.
10. Pašvaldības apbalvojums – Goda zīme “Goda novadnieks” – tiek numurēts, numurs tiek iegravēts krūšu zīmes reversā.
11. Pašvaldības apbalvojumi tiek reģistrēti elektroniskā formātā, pašvaldības apbalvojumu elektronisko reģistru veido un uztur Madonas novada Centrālās administrācijas Attīstības nodaļa.
12. Komisija ir tiesīga anulēt piešķirto pašvaldības apbalvojumu – Goda zīmi “Goda novadnieks” –, ja apbalvotā persona:
    1. ar tiesas spriedumu atzīta par vainīgu noziedzīgā nodarījumā;
    2. ir izdarījusi necienīgas darbības, kuras nebija zināmas pašvaldības apbalvojuma piešķiršanas laikā un kļuva zināmas pēc pašvaldības apbalvojuma piešķiršanas;
    3. atteikusies no piešķirtā pašvaldības apbalvojuma un nodevusi pašvaldībai krūšu zīmi un Apliecinājuma rakstu un pilnā apmērā iemaksājusi pašvaldības kasē tai izmaksāto vienreizējo naudas balvu.

**VI. Noslēguma jautājumi**

1. Šis nolikums stājas spēkā 2025. gada 1. oktobrī.
2. Ar šī nolikuma spēkā stāšanos spēku zaudē bijušās Madonas novada pašvaldības “Nolikums par Madonas novada pašvaldības apbalvojumiem un to piešķiršanas kārtību” un bijušāsVarakļānu novada pašvaldības “Nolikums par apbalvojuma “Varakļānu novada goda pilsonis” piešķiršanu”.

Domes priekšsēdētājs A. Lungevičs

*Vogina 20204906*